[bookmark: _GoBack]На основу члана 4. став 7. и члана 5. став 10. Закона о порезу на емисије гасова са ефектом стаклене баште („Службени гласник РС”, број 109/25),
Министар финансија доноси
ПРАВИЛНИК
о облику, садржини и начину подношења пореске пријаве за порез на емисије гасова са ефектом стаклене баште, начину остваривања права на порески кредит и облику, садржини и начину вођења евиденције уложених финансијских средстава у мере за смањење емисија угљен-диоксида еквивалента (CO₂Eq)
Члан 1.
Овим правилником прописују се облик, садржина и начин подношења пореске пријаве за утврђивање и плаћање пореза на емисије гасова са ефектом стаклене баште, начин остваривања права на порески кредит, као и облик, садржина и начин вођења евиденције уложених финансијских средстава у мере за смањење емисија угљен-диоксида еквивалента (CO₂eq).
Члан 2.
Пореска пријава за утврђивање и плаћање пореза на емисије гасова са ефектом стаклене баште подноси се на Обрасцу ПП ЕГЕСБ – Пореска пријава за обрачун пореза на емисије гасова са ефектом стаклене баште (у даљем тексту: пореска пријава), који је одштампан уз овај правилник и чини његов саставни део.
У пореској пријави сви новчани износи уносе се у динарима (РСД), без децимала, осим износа пореза по тони CO₂, односно тони CO₂eq у РСД, који се уноси са две децимале.
У пореској пријави количине емисија исказују се у тонама угљен-диоксида, односно тонама угљен-диоксидa еквивалента (у даљем тексту: t CO₂eq), са две децимале.
Члан 3.
Пореска пријава састоји се од следећих делова:
1) део I. Подаци о пореској пријави;
2) део II. Подаци о пореском обвезнику за којег се подноси пореска пријава;
3) део III. Подаци о подносиоцу пореске пријаве;
4) део IV. Подаци о пореском пуномоћнику;
5) део V. Допунски подаци о пореској пријави;
6) део VI. Допунски подаци о врсти пореске обавезе/пореском обвезнику за којег се подноси пореска пријава;
7) део VII. Обрачун пореске обавезе;
8) део Прилози/докази уз пореску пријаву.
Делови I-VI. из става 1. овог члана и поља у оквиру тих делова нумерички су означени у складу са правилником којим се прописује подношење пореске пријаве електронским путем.
Унос података у поља из става 2. овог члана уређен је правилником којим се прописује подношење пореске пријаве електронским путем.
Члан 4.
У пореску пријаву, део I. Подаци о пореској пријави, уносе се следећи подаци:
1) у поље 1.1 Врста пореске пријаве – уноси се одговарајућа ознака врсте пореске пријаве, и то:
(1) ознака 1 – редовна пореска пријава;
(2) ознака 3 – самопријављивање доспеле пореске обавезе;
(3) ознака 4 – пореска пријава по налогу контроле;
(4) ознака 6 – редовна пореска пријава са одобреним одложеним роком подношења;
2) у поље 1.2 Ознака пореског периода – уноси се ознака пореског периода, и то:
(1) ознака 3 – календарска година – за пореску пријаву која се подноси за порески период који је календарска година, у складу са чланом 3. став 5. Закона;
(2) ознака 4 – од датума до датума – за пореску пријаву која се подноси за порески период краћи од календарске године, у случајевима из члана 3. став 6. Закона;
3) у поље 1.2а Порески период – уноси се:
(1) календарска година за коју се подноси пореска пријава за порез на емисије гасова са ефектом стаклене баште, када је у поље 1.2 овог дела пореске пријаве унета ознака 3;
(2) датум почетка и датум завршетка пореског периода (од дана отпочињања рада постројења до краја календарске године, од почетка календарске године до дана престанка рада свих постројења, односно од дана отпочињања рада постројења до дана престанка рада свих постројења у истој календарској години), када је у поље 1.2 овог дела пореске пријаве унета ознака 4;
4) у поље 1.5 Датум доспелости пореске обавезе (ДД/ММ/ГГГГ) – уноси се датум доспелости пореске обавезе;
5) у поље 1.10 Врста измене пореске пријаве – уноси се одговарајућа ознака врсте измене пореске пријаве, и то:
(1) ознака 1 – измена на основу члана 40. ЗПППА;
(2) ознака 2 – измена по налогу контроле;
(3) ознака 9 – сторно пријаве;
6) у поље 1.10а Идентификациони број пореске пријаве која се мења, уноси се идентификациони број пореске пријаве која се мења;
7) у поље 1.11 Број одлуке органа на основу које се пореска пријава подноси, односно мења, уноси се број одлуке на основу које се пореска пријава подноси (пореска пријава са ознаком 4 у пољу 1.1 Врста пореске пријаве), односно мења (пореска пријава са ознакама врсте измене пореске пријаве 2 и 9);
8) у поље 1.11а Поступак у којем је донета одлука која представља основ за измену пореске пријаве – уноси се ознака поступка у којем је донета одлука, и то:
(1) ознака 1 – првостепени управни поступак у којем је усвојена жалба пореског обвезника;
(2) ознака 2 – другостепени управни поступак у којем је поништено првостепено решење Пореске управе;
(3) ознака 3 – другостепени управни поступак у којем је другостепени орган сам одлучио о управној ствари, без враћања на поновни поступак;
(4) ознака 4 – поступак пред Управним судом у којем је поништено другостепено решење, а на основу којег је поништено и првостепено решење Пореске управе.
У део II. Подаци о пореском обвезнику за којег се подноси пореска пријава, уносе се следећи подаци:
1) у поље 2.1 Порески идентификациони број (ПИБ/ЈМБГ/ЕБС) – уноси се порески идентификациони број пореског обвезника за којег се подноси пореска пријава (ПИБ/ЈМБГ/ЕБС);
2) у поље 2.2 Матични број – уноси се матични број;
3) у поље 2.3 Назив/име и презиме – уноси се назив, односно име и презиме;
4) у поље 2.4 Адреса (место, улица и број) – уноси се адреса (место, улица и број);
5) у поље 2.5 Општина – уноси се назив и шифра општине;
6) у поље 2.6 Телефон – уноси се број телефона контакт особе;
7) у поље 2.7 Е-адреса – уноси се електронска адреса;
8) у поље 2.11 Регистрована претежна делатност – уноси се шифра претежне делатности из прописа којим се уређује класификација делатности.
У део III. Подаци о подносиоцу пореске пријаве, уносе се следећи подаци:
1) у поље 3.1 Порески идентификациони број (ЈМБГ/ЕБС) – уноси се порески идентификациони број (ЈМБГ/ЕБС);
2) у поље 3.2 Име и презиме – уноси се име и презиме;
3) у поље 3.3 Телефон – уноси се број телефона контакт особе;
4) у поље 3.4 Е-адреса – уноси се електронска адреса;
5) у поље 3.5 Својство подносиоца пореске пријаве – уноси се ознака својства подносиоца пореске пријаве, и то:
(1) ознака 1 – порески обвезник;
(2) ознака 2 – порески пуномоћник;
(3) ознака 3 – овлашћено лице пореског пуномоћника – правног лица;
(4) ознака 4 – законски заступник;
(5) ознака 5 – овлашћено лице законског заступника – правног лица;
(6) ознака 6 – заступник по службеној дужности.
У део IV. Подаци о пореском пуномоћнику, уносе се следећи подаци:
1) у поље 4.1 Порески идентификациони број (ПИБ/ЈМБГ) – уноси се порески идентификациони број (ПИБ/ЈМБГ);
2) у поље 4.2 Матични број – уноси се матични број;
3) у поље 4.3 Назив/име и презиме – уноси се назив, односно име и презиме;
4) у поље 4.4 Адреса (место, улица и број) – уноси се адреса (место, улица и број);
5) у поље 4.5 Општина – уноси се назив и шифра општине;
6) у поље 4.6 Телефон – уноси се број телефона контакт особе;
7) у поље 4.7 Е-адреса – уноси се електронска адреса.
У део V. Допунски подаци о пореској пријави, у поље 5.1 Основ подношења пореске пријаве, уноси се одговарајућа ознака основа за подношење пореске пријаве, и то:
(1) ознака 1 – пореска пријава за порески период у којем обвезник обавља делатност у постројењу;
(2) ознака 2 – пореска пријава која се подноси због престанка рада свих постројења у којима обвезник обавља делатност.
У део VI. Допунски подаци о врсти пореске обавезе/пореском обвезнику за којег се подноси пореска пријава, уносе се следећи подаци:
1) у поље 6.1 Врста пореске обавезе – уноси се врста пореске обавезе, и то:
(1) ознака 1 – коначна пореска обавеза за претходни порески период;
(2) ознака 2 – коначна пореска обавеза за текући порески период која се утврђује у случају престанка рада свих постројења;
2) у поље 6.2 Посебна обележја која се односе на порески период – уноси се одговарајућа ознака посебног обележја, и то:
(1) ознака 1 – верификовани извештај о емисијама;
(2) ознака 2 – процена емисија надлежног органа;
(3) ознака 3 – измењени извештај о емисијама;
3) у поље 6.3 Промена оператера постројења, уноси се одговарајућа ознака, и то:
(1) ознака 1 – није дошло до промене оператера постројења у току пореског периода;
(2) ознака 2 – дошло је до промене оператера постројења у току пореског периода.
У део VII. Обрачун пореске обавезе, уносе се следећи подаци:
1) у поље 7.1 Пореска основица – уноси се пореска основица исказана у t CO₂ односно CO₂eq, која одговара податку из поља 1.3 Обрасца ОУЕ из члана 6. овог правилника, који представља пореску основицу за порески период;
2) у поље 7.2 Износ пореза по t CO₂, односно t CO₂eq у РСД – уноси се износ пореза по тони CO₂ утврђен у складу са Законом, исказан у РСД по t CO₂eq, са две децимале;
3) у поље 7.3 Пореска обавеза пре умањења – уноси се износ пореске обавезе утврђен као производ пореске основице из поља 7.1 и износа пореза по тони CO₂eq из поља 7.2 овог дела пореске пријаве;
4) у поље 7.4 Умањење по основу пореског кредита – уноси се износ умањења пореске обавезе по основу пореског кредита, ако се примењује, утврђен у складу са Законом и који одговара податку из поља 1.3 Обрасца ПК-2 из члана 12. овог правилника, уз пореску пријаву;
5) у поље 7.5 Пореска обавеза – уноси се износ пореске обавезе за уплату, утврђен као разлика између пореске обавезе из поља 7.3 овог дела пореске пријаве и умањења из поља 7.4 овог дела пореске пријаве.
У део Прилози/докази уз пореску пријаву, исказују се документи који се достављају уз пореску пријаву.
Обвезник уз пореску пријаву, у електронском облику у PDF, односно JPG формату, прилаже следеће документе:
1) извештај о емисијама гасова са ефектом стаклене баште за порески период, верификован и достављен надлежном органу у складу са прописима којима се уређују климатске промене, односно измењени извештај ако је дошло до његове измене;
2) процену емисије гасова са ефектом стаклене баште од стране надлежног органа у складу са прописима којима се уређују климатске промене, у случају да та процена замењује извештај из тачке 1) овог става;
3) друга документа која су од значаја за утврђивање пореске обавезе.
Члан 5.
Уз пореску пријаву доставља се Образац ПИЕ – Подаци о изворима емисија GHG по постројењу (у даљем тексту: образац ПИЕ), који је одштампан уз овај правилник и чини његов саставни део.
У Образац ПИЕ, који се попуњава за свако постројење посебно, подаци се уносе на следећи начин:
1) у поље 1.1 Назив постројења – уноси се назив постројења које представља извор емисија гасова са ефектом стаклене баште;
2) у поље 1.2 Адреса постројења – уноси се адреса постројења (место, улица и број);
3) у поље 1.3 Број дозволе за емисију GHG – уноси се број дозволе за емисију гасова са ефектом стаклене баште (GHG) издате за то постројење;
4) у поље 1.4 Датум дозволе за емисију GHG – уноси се датум издавања дозволе за емисију гасова са ефектом стаклене баште (GHG) издате за то постројење;
5) у поље 1.5 Технолошки процес, односно активност у постројењу која узрокује емисије GHG – уноси се одговарајућа ознака технолошког процеса, односно активности у постројењу која узрокује емисије гасова са ефектом стаклене баште, и то:
(1) ознака 1 – генерисање топлоте при раду постројења;
(2) ознака 2 – производња сивог цементног клинкера;
(3) ознака 3 – производња белог цементног клинкера;
(4) ознака 4 – производња синтероване железне руде процесом синтеровања синтерних железних руда и других сировина;
(5) ознака 5 – производња ливеног гвожђа;
(6) ознака 6 – производња течног сировог гвожђа у високој пећи;
(7) ознака 7 – производња угљеничног челика у електролучној пећи (EAF угљенични челик);
(8) ознака 8 – производња високолегираног челика у електролучној пећи (EAF високолегирани челик);
(9) ознака 9 – производња примарног алуминијума;
(10) ознака 10 – производња анода;
(11) ознака 11 – производња електричне енергије;
(12) ознака 12 – остало (уноси се назив технолошког процеса, односно активности ако нису обухваћени ознакама од 1 до 11);
6) у поље 2.1 Укупна емисија (t CO₂eq) – уноси се укупна количина емисија гасова са ефектом стаклене баште остварена у том постројењу у пореском периоду, исказана у t CO₂eq, из поља 2.1.1, 2.1.2 и 2.1.3 овог обрасца;
7) у поље 2.1.1 Угљен-диоксид (CO₂) – уноси се количина емисије угљен-диоксида (CO₂) остварена у том постројењу у пореском периоду, исказана у t CO₂eq;
8) у поље 2.1.2 Азот-субоксид (N₂O) – уноси се количина емисије азот-субоксида (N₂O) остварена у том постројењу у пореском периоду, исказана у t CO₂eq;
9) у поље 2.1.3 Перфлуороугљеници (PFCs) – уноси се количина емисије перфлуороугљеника (PFCs) остварена у том постројењу у пореском периоду, исказана у t CO₂eq;
10) у поље 2.2 Број верификованог извештаја о емисијама – уноси се број верификованог извештаја о емисијама, односно број процене емисија надлежног органа, на основу којих је утврђена укупна количина емисија из поља 2.1 овог обрасца;
11) у поље 2.3 Датум верификованог извештаја о емисијама – уноси се датум верификованог извештаја о емисијама, односно датум процене емисија надлежног органа, на основу којих је утврђена укупна количина емисија из поља 2.1 овог обрасца;
12) у поље 2.4 Референтна вредност емисије за производни процес, односно активност – уноси се референтна вредност емисије за производни процес, односно активност у том постројењу, утврђена у складу са прописом којим се уређују референтне вредности за производне процесе, односно активности;
13) у поље 2.5 Количина произведеног производа, односно обим предузете активности у току пореског периода – уносе се подаци о количини произведеног производа, односно обиму предузете активности у том постројењу у току пореског периода;
14) у поље 2.6 Референтна емисија (t CO₂, односно t CO₂eq) – уноси се референтна емисија за то постројење, утврђена као производ референтне вредности из поља 2.4 овог обрасца и количине произведеног производа, односно обима предузете активности из поља 2.5 овог обрасца, исказана у t CO₂, односно t CO₂eq;
15) у поље 2.7 Пореска основица на нивоу постројења – уноси се пореска основица на нивоу постројења, која представља разлику између укупне количине емисије из поља 2.1 овог обрасца и референтне емисије из поља 2.6 овог обрасца, исказана у t CO₂eq, не мању од нуле.
Члан 6.
Уз пореску пријаву доставља се Образац ОУЕ – Обрачун укупне емисије у пореском периоду (у даљем тексту: Образац ОУЕ), који је одштампан уз овај правилник и чини његов саставни део, који се попуњава као збирни преглед података за порески период на основу података исказаних у Обрасцу ПИЕ за свако постројење, у који се подаци уносе на следећи начин:
1) у поље 1.1 Укупна емисија у пореском периоду (t CO₂eq) – уноси се укупна количина емисија у пореском периоду, утврђена као збир укупних количина емисија из поља 2.1 Обрасца ПИЕ, из свих образаца ПИЕ попуњених за сва постројења, исказана у t CO₂eq.
2) у поље 1.2 Референтна емисија у пореском периоду (t CO₂eq) – уноси се укупна референтна емисија у пореском периоду, утврђена као збир референтних емисија из поља 2.6 Обрасца ПИЕ, из свих образаца ПИЕ попуњених за сва постројења, исказана у t CO₂eq.
3) у поље 1.3 Пореска основица – уноси се пореска основица утврђена као разлика између укупне емисије из поља 1.1 овог обрасца и укупне референтне емисије из поља 1.2 овог обрасца, исказана у t CO₂eq, не мања од нуле.
Члан 7.
Право на порески кредит остварује се под условима прописаним Законом, односно одредбама овог правилника.
Подаци из евиденције из члана 8. овог правилника користе се као основ за попуњавање Обрасца ПК-1 и Обрасца ПК-2 из члана 10. овог правилника који се прилажу уз пореску пријаву за порез на емисије гасова са ефектом стаклене баште.
У укупан износ уложених финансијских средстава не урачунава се порез на додату вредност, уколико порески обвезник има право на одбитак претходног пореза у складу са законом којим се уређује порез на додату вредност.
У укупан износ уложених финансијских средстава признају се и средства за израду пројектно-техничке документације, набавку услуга или извођење радова који су директно везани за реализацију мера за смањење емисија.
Порески кредит се може користити искључиво на основу улагања која су евидентирана у складу са овим правилником.
Члан 8.
Порески обвезник води евиденцију финансијских средстава уложених у мере и активности које доводе до смањења угљен-диоксида еквивалента (CO₂eq) (у даљем тексту: евиденција), на основу којих је коришћен порески кредит, као и документацију којом се доказују таква улагања.
Евиденција се води посебно за сваки пројекат, односно меру.
Евиденција се води у облику евиденционог листа за сваки пројекат, у форми табеле из Прилога 1, који је одштампан уз овај правилник и чини његов саставни део, који се састојие из следећих табела:
1) Табела 1 – Општи подаци о пореском обвезнику и пројекту (у даљем тексту: Табела 1);
2) Табела 2 – Структура улагања по појединачним финансијским документима (у даљем тексту: Табела 2).
У Табелу 1, која се попуњава посебно за сваки пројекат, односно меру по основу које порески обвезник користи порески кредит у пореском периоду, подаци се уносе на следећи начин:
1) у део I. Подаци о обвезнику – уносе се следећи подаци:
(1) у поље 1.1 Назив правног лица / предузетника – уноси се назив правног лица, односно предузетника који остварује право на порески кредит;
(2) у поље 1.2 ПИБ – уноси се порески идентификациони број (ПИБ/ЈМБГ/ЕБС) пореског обвезника;
(3) у поље 1.3 Матични број – уноси се матични број пореског обвезника уписан у надлежни регистар;
(4) у поље 1.4 Адреса седишта – уноси се адреса седишта правног лица, односно предузетника;
2) у део II. Подаци о пројекту, уносе се следећи подаци:
(1) у поље 2.1 Назив пројекта – уноси се назив пројекта, односно мере по основу које се остварује право на порески кредит;
(2) у поље 2.2 Опис пројекта – уноси се опис пројекта, односно мере, са навођењем основних података о његовом предмету и циљу;
(3) у поље 2.3 Правни основ (уговор, одлука, дозвола и сл.) – уноси се правни основ за реализацију пројекта, односно мере (уговор, одлука, дозвола или други одговарајући акт);
(4) у поље 2.4 Мера – уноси се мера за смањење емисија гасова са ефектом стаклене баште, у складу са актом Владе којим се уређују врсте мера и начин извештавања о реализованим мерама које доводе до смањења емисија угљен-диоксида еквивалента (CO₂eq);
(5) у поље 2.5 Датум почетка реализације – уноси се датум почетка реализације пројекта;
(6) у поље 2.6 Датум завршетка реализације – уноси се датум завршетка реализације пројекта;
3) у део III. Подаци о улагањима и пореском кредиту, уносе се следећи подаци:
(1) у поље 3.1 Порески период у коме је коришћен порески кредит – уноси се порески период у коме је по основу тог пројекта коришћен порески кредит;
(2) у поље 3.2 Укупан износ уложених финансијских средстава у пореском периоду – уноси се укупан износ уложених финансијских средстава по том пројекту у пореском периоду (без пореза на додату вредност, уколико постоји право на одбитак);
(3) у поље 3.3 Напомене – уносе се напомене од значаја за разумевање података из Табеле 1 (нпр. да ли се пројекат реализује у фазама, специфичности у погледу утврђивања улагања која се признају за порески кредит, подаци о пратећој документацији и сл.).
У Табелу 2 уносе се подаци о појединачним финансијским документима који се односе на конкретан пројекат који се реализује у пореском периоду, укључујући број и датум документа, назив добављача, ПИБ добављача, износ без пореза на додату вредност, као и датум и начин плаћања.
Збир износа из колоне – Износ (РСД, без ПДВ-а) у Табели 2 мора одговарати податку из поља 3.2 Табеле 1. Ако у истом пореском периоду постоји више пројеката по основу којих се користи порески кредит, Прилог 1 попуњава се посебно за сваки пројекат.
Евиденција се може водити у писаном или електронском облику.
Порески обвезник евиденцију из овог члана, заједно са припадајућом документацијом, чува до истека рока застарелости права на утврђивање и наплату пореске обавезе, у складу са ЗПППА.
Члан 9.
Евиденција се води хронолошки у оквиру сваког пројекта и мора бити усклађена са финансијском, рачуноводственом и другом документацијом на основу које се остварује право на порески кредит.
Подаци из евиденције морају омогућити несметану проверу повезаности уложених финансијских средстава и коришћеног пореског кредита.
Члан 10.
Порески обвезник који остварује право на порески кредит у складу са чланом 4. Закона, уз пореску пријаву доставља и Образац ПК-1 – Аналитички преглед инвестиција / пројеката (у даљем тексту: Образац ПК-1) и Образац ПК – 2 Обрачун пореског кредита (у даљем тексту: Образац ПК-2), који су одштампани уз овај правилник и чине његов саставни део.
Члан 11.
У Образац ПК-1, који се попуњава за сваку инвестицију, односно пројекат посебно (у више табела ако у истом пореском периоду постоји више инвестиција), подаци се уносе на следећи начин:
1) у поље 1.1 Назив инвестиције / пројекта – уноси се назив инвестиције, односно пројекта који је реализован или је у поступку реализације ради смањења емисија гасова са ефектом стаклене баште;
2) у поље 1.2 Врста инвестиције (опрема, постројење, реконструкција, технолошко унапређење и сл.) – уноси се врста инвестиције, као што су набавка опреме, изградња или модернизација постројења, реконструкција, технолошко унапређење или други облик улагања који доприноси смањењу емисија гасова са ефектом стаклене баште;
3) у поље 1.3 Опис инвестиције – уноси се опис инвестиције, односно пројекта, са навођењем основних података о предмету и циљу улагања;
4) у поље 1.4 Период реализације инвестиције (од–до) – уносе се датум почетка и датум завршетка реализације инвестиције, односно пројекта; ако реализација инвестиције, односно пројекта није окончана до истека пореског периода, уноси се датум почетка реализације, а податак о датуму завршетка инвестиције се не уноси;
5) у поље 2.1 Укупна вредност инвестиције у пореском периоду (РСД) – уноси се укупна вредност инвестиције, односно пројекта реализована у пореском периоду, исказана у динарима (РСД);
6) у поље 2.2 Вредност улагања која се директно односи на смањење емисија GHG у пореском периоду (РСД) – уноси се вредност улагања у пореском периоду која се директно односи на смањење емисија гасова са ефектом стаклене баште, исказана у динарима (РСД).
Члан 12.
У Образац ПК-2, који се попуњава искључиво једном као збирни преглед за цео порески период, подаци се уносе на следећи начин:
1) у поље 1.1 Укупни износ улагања која се признају за порески кредит (РСД) у пореском периоду – уноси се укупан износ улагања која се признају за порески кредит у пореском периоду, утврђен као збир свих исказаних података из поља 2.2 из свих попуњених образаца ПК-1; под улагањима која се признају за порески кредит подразумевају се улагања која се директно односе на смањење емисија гасова са ефектом стаклене баште у пореском периоду;
2) у поље 1.2 Износ пореског кредита који произилази из улагања која се признају за порески кредит (РСД) – уноси се износ пореског кредита који произилази из укупних улагања која се признају за порески кредит, утврђен у складу са Законом, као износ од 20% вредности из поља 1.1 овог обрасца али не више од 80% пореске обавезе пре умањења исказане у делу VII. пореске пријаве;
3) у поље 1.3 Износ пореског кредита који се користи у пореском периоду (РСД) – уноси се износ пореског кредита који се стварно користи за умањење пореске обавезе у пореском периоду, а који не може бити већи од износа из поља 1.2. овог обрасца; податак из овог поља преноси се у поље 7.4 пореске пријаве.
Члан 13.
Приход од пореза на емисије гасова са ефектом стаклене баште припада буџету Републике Србије.
Члан 14.
Овај правилник ступа на снагу осмог дана од дана објављивања у „Службеном гласнику Републике Србије”.

